S-208/2011

Mál þetta, sem dómtekið var 5. desember s.l., hefur lögreglustjórinn á Akureyri höfðað með tveimur ákæruskjölum, á hendur X og Z.

Ákæra, útgefin 6. október 2011, mál nr. S-208/2011.

Með þessari ákæru er ákærði X ákærður:

„fyrir fíkniefnalagabrot, með því að hafa miðvikudaginn 24. ágúst 2011, verið með í vörslum sínum, 0,10 grömm af amfetamíni, á dvalarstað sínum að Tungusíðu 1, Akureyri.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 21.107, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Ákæra, útgefin 18. nóvember 2011, mál nr. S-267/2011:

Með þessari ákæru eru ákærðu X og X ákærðir fyrir eftirtalin þjófnaðar- og fíkniefnabrot:

„ A. Þjófnaðarbrot.

I. (024-2011-4550)

Með því að hafa miðvikudaginn 7. september 2011, staðið saman að því að brjótast inn í íbúðarhúsið að [...] á Akureyri og stolið þaðan 42 tommu sjónvarpsskjá af gerðinni Panasonic, fartölvu í tösku, silfur hnífaparasetti, um það bil 150 mynjagripaskeiðum, 6 hringum, 21 hálsmeni, silfurkeðju, 4 armböndum, þrennum eyrnalokkum, skrautnælu, einni mósaíkmynd, tveimur tegundum af blóðþrýstingslyfjum, skartgripaskríni með gömlum skargripum m.a. 9 hringum 9 hálsmenum 4 armböndum, 2 armbandsúrum 13 nælum og 16 eyrnalokkum og 5000- krónum í peningum.

Telst þetta varða við 1. mgr. 244. gr. almennra hegningarlaga nr. 19, 1940.

II. (024-2011-4565)

Með því að hafa föstudaginn 9. september 2011, staðið saman að því að brjótast inn í íbúðarhúsið að [...], Akureyri og stolið þaðan fjórum upptökuvélum af gerðinni Canon, Zacti o.fl., myndavél af gerðinni Poleroid, fartölvu af gerðinni HP, iPod, armbandi úr silfri, 4 gullhálsfestum, 28 DVD diskum, 3 bakpokum, 7.950 dönskum krónum, 55 evrum, 20 sænskum krónum, poka með smámynt, snjógleraugum, Playstation fjarstýringu, einu pari af vinnuskóm, tveimur hnífum og úrreki.

Telst þetta varða við 1. mgr. 244. gr. almennra hegningarlaga nr. 19, 1940.

III. (024-2011-4568)

Með því að hafa ofangreindan morgun staðið saman að því að brjótast inn í [...] á Akureyri og stolið þaðan 31.500- krónum í peningum, skartgripaskríni með ýmiskonar skartgripum, meðal annars 8 hálsmenum, 5 pörum af eyrarlokkum, hálsfestum og hringum, plastpoka með smámynt, tvennum peningaveskjum með 6 USA dollurum og 70 evrum, kalúaflösku, atarax lyfjaspjaldi, dvd myndum, peningaveski með gömlum íslenskum peningaseðlum, buddu með íslenskri og erlendri smámynt og lyklaveski.

Telst þetta varða við 1. mgr. 244. gr. almennra hegningarlaga nr. 19, 1940.

B. Fíkniefnalagabrot.

Með því að hafa í byrjun september 2011, verið með í ræktun 8 kannabisplöntur (græðlinga) en lögreglan fann plönturnar á heimili hans þegar hún gerði þar leit 9. september 2011.

Telst þetta varða við 2. gr., sbr. 4. gr., 5. gr. og 6. gr. laga um ávana- og fíkniefni nr. 65, 1974, sbr. lög nr. 60, 1980, sbr. lög nr. 13, 1985, sbr. lög nr. 82, 1998 og 68, 2001 og 2. gr., sbr. 2. mgr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001.

Þess er krafist að ákærðu verði dæmdir til refsingar og til greiðslu alls sakarkostnaðar og til að sæta upptöku á plöntum sem lögreglan lagði hald á og tilgreindar eru í efnaskrá nr. 21.288, samkvæmt 6. mgr. og 7. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Á dómþingi þann 5. desember voru ofangreind ákærumál sameinuð, sbr. heimildarákvæði 1. mgr. 169. gr. laga nr. 88, 2008.

Fyrir dómi hefur sækjandi vísað til þess að sakarefni III. liðar A. kafla hafi gerst föstudaginn 9. september 2011 og enn fremur að B kafli ákæraunnar varði eingöngu ákærða Z.

Ákærðu kröfðust báðir vægustu refsingar sem lög leyfa.

Málsatvik.

Samkvæmt rannsóknargögnum var lögreglunni á Akureyri tilkynnt um innbrot í fyrrnefnd íbúðarhús á Akureyri 7. og 9. september sl. Við vettvangsrannsókn lögreglu að morgni 9. september sl. bárust böndin að ákærðu og voru þeir handteknir á víðavangi og færðir á lögreglustöð. Við öryggisleit fannst á báðum ákærðu nokkuð af þýfinu og við yfirheyrslur játuðu þeir brot sín. Við húsleit lögreglu á þáverandi heimili ákærðu fannst einnig nokkuð af þýfinu, en einnig þær kannabisplöntur, sem getið er um í B kafla ákæru. Við yfirheyrslur þennan dag játuðu ákærðu kæruefni máls þessa. Að tilstuðlan lögreglu var megninu af þýfinu komið til skila til eigenda, en einnig til vátryggingafélags.

Fyrir dómi hafa ákærðu báðir skýlaust játað sakargiftir líkt og þeim er lýst í ákæru og eins og sakarefnið var leiðrétt við meðferð málsins.

Með játningu ákærðu, sem ekki er ástæða til að efa að sé sannleikanum samkvæmt, sem og gögnum málsins, er nægilega sannað að þeir hafi gerst sekir um þá háttsemi, sem í ákæru er lýst og þar rétt heimfærð til laga. Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88, 2008. Að þessu virtu eru ákærðu sakfelldir fyrir þá háttsemi sem þeim er gefin að sök í ákæru.

Ákærði, X, sem er 18 ára, gekkst samkvæmt sakavottorði tvívegis í ágústmánuði 2011 undir sektargerðir lögreglustjóra fyrir brot gegn ávana- og fíkniefnalöggjöf og fyrir fíkniefnaakstur. Hann var þá jafnframt sviptur ökurétti í 4 mánuði. Þá var ákærða gert að greiða sekt hjá lögreglustjóranum á Akureyri fyrir þjófnað 4. september 2009, en hann var þá 16 ára og hefur refsingin ekki áhrif í máli þessu.

Ákveða ber refsingu ákærða X með hliðsjón af 77. gr. almennra hegningarlaga, en hann hefur í máli þessu gerst sekur um fíkniefnalagabrot og endurtekin þjófnaðarbrot. Síðarnefndu brotin framdi hann í félagi við annan aðila og ber að virða það honum til þyngingar, sbr. 2. mgr. 70. gr. hegningarlaganna. Ákærði játaði aftur á móti brot sín skýlaust við alla meðferð málsins. Að þessu virtu og með hliðsjón af ungum aldri þykir refsing ákærða hæfilega ákveðin þriggja mánaða fangelsi og 50.000 króna sekt til ríkissjóðs. Fært þykir að fresta fullnustu fangelsisrefsingarinnar og skal hún niður falla að liðnum 2 árum, haldi ákærði almennt skilorð 3. mgr. 57. gr. almennra hegningarlaga nr. 19, 1940. Greiði ákærði ekki sektina innan fjögurra vikna frá birtingu dómsins að telja skal hann sæta fjögurra daga fangelsi.

Ákærði, Z, 24 ára, hefur áður sætt refsingu samkvæmt vottorði sakaskrár ríkisins. Hann var árið 2005 dæmdur í 3 mánaða fangelsi fyrir auðgunarbrot, en refsingin var skilorðsbundið til 3 ára og stóðst hann skilorðið. Á árunum 2005 til 2010 var ákærða þrívegis gert að greiða sektir vegna brota á ávana- og fíkniefnalöggjöf og fyrir brot á umferðarlögum, síðast í desember 2010. Loks var ákærði þann 31. október sl. dæmdur í þriggja mánaða skilorðsbundið fangelsi til þriggja ára fyrir þjófnaðarbrot, en einnig var honum gert að greiða sekt fyrir brot gegn ávana- og fíkniefnalöggjöf.

Ákveða ber refsingu ákærða Z með hliðsjón af 77. gr. almennra hegningarlaga, en hann hefur í máli þessu gerst sekur um fíkniefnalagabrot og endurtekin þjófnaðarbrot. Ákærði framdi þjófnaðarbrot sín í samvinnu við ungan mann og ber að virða honum það til refsiþyngingar, sbr. 2. mgr. 70. gr. hegningarlaganna. Þá er um hegningarauka að ræða við fyrrnefndan dóm frá 31. október 2011 og ber að taka þá refsingu upp og gera ákærða refsingu í einu lagi með þeim brotum sem hér er fjallað um samkvæmt ákvæðum 60. gr., sbr. 78. gr. hegningarlaganna. Þykir refsing ákærða hæfilega ákveðin sex mánaða fangelsi. Að teknu tilliti til þess að ákærði játaði brot sín skýlaust á öllum stigum málsins og að verulegur hluti þýfis var komið til skila til eigenda, m.a. fyrir tilstilli lögreglu þykir fært með vísan til viðeigandi ákvæða 70. og 74. gr. hegningarlaganna að fresta fullnustu fimm mánaða af refsingunni og skal sá hluti niður falla að liðnum þremur árum haldi hann almennt skilorð 3. mgr. 57. gr. almennra hegningarlaga nr. 19, 1940.

Gera ber upptæk til ríkissjóðs þau fíkniefni sem lýst er í framangreindum ákærum.

Engan kostnað leiddi af rekstri málsins samkvæmt yfirlýsingu sækjanda fyrir dómi.

Ó-kk-nf Ó-kk-nf, héraðsdómari kveður upp dóm þennan.

D Ó M S O R Ð :

Ákærði, X, sæti fangelsi í þrjá mánuði, en fresta skal fullnustu þeirrar refsingar og skal hún niður falla að liðnum tveimur árum haldi hann almennt skilorð 3. mgr. 57. gr. almennra hegningarlaga nr. 19, 1940. Þá greiði ákærði 50.000 króna sekt til ríkissjóðs og komi fjögurra daga fangelsi í stað sektarinnar verði hún eigi greidd innan fjögurra vikna frá birtingu dómsins að telja.

Ákærði, Z, sæti sex mánaða fangelsi, en fresta skal fullnustu fimm mánaða af þeirri refsingu og skal sá hluti niður falla að liðnum þremur árum haldi hann almennt skilorð 3. mgr. 57. gr. almennra hegningarlaga nr. 19, 1940.

Gera skal upptækt til ríkissjóðs átta kannabisplöntur og 0,10 grömm af amfetamíni, sbr. efnaskrá lögreglu nr. 21.107 og 21.288.